|  |
| --- |
|  |

**ΑΝΑΚΟΙΝΩΣΗ ΤΟΥ ΤΜΗΜΑΤΟΣ ΕΠΙΘΕΩΡΗΣΗΣ ΕΡΓΑΣΙΑΣ**

Αναφορικά με τη συζήτηση στα Μέσα Μαζικής Ενημέρωσης για κινδύνους από ραδιενεργό νέφος με απεμπλουτισμένο ουράνιο πάνω από την Κύπρο λόγω του πολέμου στο Λίβανο, το Τμήμα Επιθεώρησης Εργασίας ως η Αρμόδια Αρχή Ακτινοπροστασίας και Πυρηνικής Ασφάλειας πληροφορεί το κοινό ότι παρακολουθεί την κατάσταση και διαβεβαιώνει ότι δεν υπάρχει οποιοσδήποτε λόγος ανησυχίας, πολύ δε περισσότερο δε δικαιολογείται η πρόκληση πανικού.  
  
Επιπλέον, τονίζεται ότι δεν έχει ληφθεί οποιαδήποτε ειδοποίηση από διεθνή κέντρα παρακολούθησης με τα οποία η Κύπρος συνεργάζεται και τα οποία ενημερώνουν τα μέλη τους αμέσως για την εμφάνιση τέτοιων καταστάσεων.  
  
Το Τμήμα Επιθεώρησης Εργασίας λειτουργεί δίκτυο παρακολούθησης των επιπέδων ραδιενέργειας και της συγκέντρωσης αιωρούμενης σκόνης στην ατμόσφαιρα και με βάση τις μετρήσεις που λαμβάνονται πάνω σε εικοσιτετράωρη βάση δεν έχει διαπιστωθεί οποιαδήποτε αύξηση των επιπέδων αυτών.   
  
Η πιο πάνω διαπίστωση ενισχύεται και από το γεγονός ότι από την ημέρα έναρξης των εχθροπραξιών στο Λίβανο μέχρι σήμερα η κατεύθυνση του ανέμου στην ευρύτερη περιοχή της Κύπρου είναι προς τα Βόρεια και Βόρειο-Ανατολικά. Η κατεύθυνση αυτή αναμένεται να παραμείνει η ίδια και στο επόμενο τριήμερο με βάση τις προβλέψεις της Μετεωρολογικής Υπηρεσίας.  
  
Το Τμήμα Επιθεώρησης Εργασίας θα συνεχίσει να παρακολουθεί το θέμα και αν χρειαστεί θα ενημερώσει υπεύθυνα και έγκαιρα το κοινό, λαμβάνοντας ταυτόχρονα τα απαραίτητα μέτρα.

**1/8/2006 ΤΜΗΜΑ ΕΠΙΘΕΩΡΗΣΗΣ ΕΡΓΑΣΙΑΣ**